b'\n_START_ARTICLE_\nCaduceu\n_START_PARAGRAPH_\nUn caduceu (k\xc4\x93r\xc3\xbakeion, translitera\xc8\x9bie din limba greac\xc4\x83, \xe2\x80\x9ebagheta, sau toiagul mesagerului\xe2\x80\x9d) este toiagul purtat de Hermes \xc3\xaen mitologia greac\xc4\x83 \xc8\x99i, prin urmare, de Hermes Trismegistus \xc3\xaen mitologia greco-egiptean\xc4\x83. Acela\xc8\x99i toiag era purtat de curieri \xc3\xaen general, spre exemplu de Iris, mesagerul Herei. Acesta este un baston (tij\xc4\x83) de lungime redus\xc4\x83, \xc3\xaenconjurat de dou\xc4\x83 serpente, care, \xc3\xaen reprezent\xc4\x83rile grafice mitologice, este uneori \xc3\xaenaripat, iar serpentele au aspectul unor \xc8\x99erpi. \xc3\x8en iconografia roman\xc4\x83, acesta este uneori reprezentat ca purtat \xc3\xaen m\xc3\xa2na st\xc3\xa2ng\xc4\x83 de Mercur, mesagerul zeilor (\xc3\xaen mitologia greco-roman\xc4\x83), c\xc4\x83l\xc4\x83uza mor\xc8\x9bilor (\xc3\xaen mitologia greac\xc4\x83) \xc8\x99i protector al mercantili\xc8\x99tilor, p\xc4\x83storilor, cartoforilor, mincino\xc8\x99ilor \xc8\x99i ho\xc8\x9bilor._NEWLINE_\xc3\x8en Antichitate a fost un simbol astrologic al comer\xc8\x9bului, iar \xc3\xaen mitologia tradi\xc8\x9bional\xc4\x83 greac\xc4\x83 este asociat cu zeul grec Hermes, mesagerul zeilor, cel care \xc3\xaei conducea pe mor\xc8\x9bi spre Hades \xc8\x99i este protectorul comercian\xc8\x9bilor \xc8\x99i ho\xc8\x9bilor. La greci a fost ini\xc8\x9bial un baston heraldic, uneori cu aripi, la care se ad\xc4\x83ugau dou\xc4\x83 panglici de l\xc3\xa2n\xc4\x83. P\xc4\x83rerea lui Karl Otfried M\xc3\xbcller, c\xc4\x83 panglicile au evoluat spre \xc8\x99erpi, a fost \xc3\xaemp\xc4\x83rt\xc4\x83\xc8\x99it\xc4\x83 de mai multe genera\xc8\x9bii de mitografi conservatori, de\xc8\x99i Jane Ellen Harrison a descoperit c\xc4\x83 Hermes a avut ini\xc8\x9bial form\xc4\x83 de \xc8\x99arpe, \xc8\x99i c\xc4\x83 \xc8\x99erpii erau un component esen\xc8\x9bial al caduceului, de\xc8\x99i nu cuno\xc8\x99tea leg\xc4\x83turile cu Orientul Apropiat.'